Potch-man vermoor toe hy wasgoed ophangŉ 23-jarige man is in hegtenis geneem nadat ŉ man van Potchefstroom Woensdagmiddag, terwyl hy wasgoed opgehang het, vermoor is. “Die moordenaar het die slagoffer se erf in Ikageng Woensdagmiddag betree en hom met ŉ skerp voorwerp in die nek gesteek,” het sers. Kealeboga Molale, woordvoerder van die polisie in Noordwes, gesê. “Die oorledene se bure het hom in ŉ plas bloed aangetref. Hulle het paramedici ontbied, maar hy is op die toneel dood verklaar.” Die verdagte sal na verwagting Vrydag in die landdroshof in Potchefstroom verskyn op aanklag van moord.